《送王秉衡道长出按陜西分韵得独字》
清代·李学曾

有客秣骢马，豸冠被朱服。驾言将何之，先声动华麓。

曾飞玉堂翰，更累青琐牍。历亲郡县政，民瘼尽耳目。

所遭异坦阻，平生耿介独。行行届高秋，风霜共洁肃。

狐狸安足问，豺狼敢当陆。按辔渭水滨，雨馀桑麻绿。

我为西人喜，重受清平福。

作者简介：山西洪洞人，字省斋。李克正子。精篆刻，有《印谱》行世。